## Pályázati Felhívás

**www.vasassc.hu weboldal, adatbázis és webshop fejlesztésére,**

**átfogó megújítására vonatkozó vállalkozási szerződésmegkötésére**

## Tartalomjegyzék

[Pályázati Felhívás 1](#_Toc500251639)

[Tartalomjegyzék 2](#_Toc500251640)

[Mellékletek 3](#_Toc500251641)

[A pályázati felhívás tárgya 4](#_Toc500251642)

[1. Ajánlatkérő jogai a pályázati eljárásban 5](#_Toc500251643)

[2. Titoktartás 6](#_Toc500251644)

[3. Az Ajánlat kötelező tartalma 6](#_Toc500251645)

[A, Felhívás tárgya 7](#_Toc500251646)

[B, Szolgáltatás minősége 7](#_Toc500251647)

[C, Szolgáltatás díja 7](#_Toc500251649)

[D, Felelősségvállalás 8](#_Toc500251650)

E, Egyéb feltételek ……………………………………………………………………………………………8

[4.Szolgáltatóegyüttműködési kötelezettsége 8](#_Toc500251653)

[5. Kommunikáció 8](#_Toc500251654)

[6. Ajánlati kötöttség, az Ajánlat beadása 9](#_Toc500251655)

[7. Az Ajánlatok elbírálásának és a kiválasztás folyamata 9](#_Toc500251656)

[8. Szerződéskötés 9](#_Toc500251657)

## Mellékletek

1. számú melléklet Minimum követelmények

2. számú melléklet Titoktartási nyilatkozat

3. számú melléklet Szerződés minta

## A pályázati felhívás tárgya

A **Vasas Sport Club** (székhely: 1139 Budapest, Fáy u. 58.; nyilvántartó bíróság: Fővárosi Törvényszék; nyilvántartási száma: 01-02-0000665; adószám: 19806574-2-41) (továbbiakban: **Ajánlatkérő** vagy **Vasas Sport Club**) ezennel **nyílt,** **egyfordulós pályázatot ír ki**, melynek célja, a Megrendelőnél már meglévő www.vasassc.hu internetes weboldal rendszer, adatbázis és webshop megújítása, fejlesztése, installálása és Megrendelőnél történő bevezetése a Megrendelő részére való felhasználási jogok átadásával.

A Vasas Sport Club Magyarország egyik legnagyobb sportszervezeteként 22 sportágat működtet. Sportágai döntő részének versenyeztetését, működtetését saját maga végzi. A Vasas Sport Club számára kiemelt fontosságú, hogy szurkolói, sportolói, és a sportot kedvelő nagyközönség számára követőihez megfelelő színvonalon tudjanak eljutni a sportesemények eredményei, a sporteseményekről készült beszámolói, továbbá a Vasas Sport Club életében megjelenésre érdemes tartalmak. A weboldalon megjelenő tartalmak kapcsán a Vasas Sport Club valamennyi sportága, sportolója, sporteseménye érintett, ezért kiemelt fontosságú a Vasas Sport Club számára, hogy a Vasas Sport Club múltjához méltó, de ugyanakkor modern, a mai követelményeknek megfelelő honlapon keresztül (is) elérhető legyen a nagyközönség számára.

A Vasas Sport Club a nyertes Ajánlattevővel olyan vállalkozási szerződés kíván kötni, amelyben a honlap megújításának a minimum követelményei meghatározásra kerülnek a jelen pályázatban foglaltak szerint, amely alapján a vállalkozó és a megrendelő közösen kidolgozzák a weboldal/honlap fejlesztési tervét, és a Vállalkozó elvégzi a fejlesztési tervben meghatározott fejlesztést, majd az elkészült honlapot a Megrendelő részére működőképes, használható állapotban átadja (élesítés vagy go live), ideértve a weboldal élesítését követő legalább 20 (húsz) óra időtartamra vonatkozóan a Vállalkozó rendelkezésére állását ás hibajavítását („bug fixing időszak, support) az élesítést követően a megújult weboldal zökkenőmentes működési és felmerülő hibák kijavítása érdekében.

**Ajánlatkérő a szerződés aláírásától a Felek valamennyi szerződéses kötelezettségének maradéktalan teljesítéséig tartó időszakra kíván szerződést kötni.**

Ajánlatkérő célja, hogy jelen pályázat keretében olyan vállalkozási szerződést kössön, melynek eredményeképp [www.vasassc.hu](http://www.vasassc.hu) honlap, adminisztráció rendszer és webshop megújul és a mai követelményeknek megfelelő honlapon keresztül a Vasas Sport Club méltó módon elérhető lesz a nagyközönség számára.

Az Ajánlatkérő ennek keretében a jelen pályázati felhívásban megjelölt minimum követelmények alapján a fentiek szerinti vállalkozási szerződés megkötésére vonatkozó ajánlatot kér a pályázóktól (továbbiakban: **Ajánlattevő**) a minimumkövetelmények szerint meghatározott, megújult honlap, adatbázis és webshop fejlesztésére és mint eredményterméknek a Megrendelő részére történő átadására.

## Ajánlatkérő jogai a pályázati eljárásban

Ajánlatkérő fenntartja a jogát arra, hogy a jelen pályázati felhívásban (továbbiakban: **Felhívás**) rögzített pályázati eljárás bármely szakaszában, indokolás nélkül, egyoldalúan megváltoztassa a Felhívás tartalmát képező feltételeket, kikötéseket, kiértékelési szempontokat vagy követelményeket. Az esetleges módosításokról az Ajánlatkérő haladéktalanul értesít minden Ajánlattevőt.

Ajánlatkérő fenntartja a jogát arra, hogy a pályázatot a Felhívásban rögzített pályázati eljárás bármely szakaszában – még érvényes ajánlatok benyújtása esetén is –, indokolás nélkül, egyoldalúan megszüntesse, eredménytelennek nyilvánítsa, illetve egy vagy több fordulóssá minősítse.

Ajánlatkérő kijelenti, hogy a Felhívásban megadott adatokat és információkat kellő gondossággal és körültekintéssel mérte fel a tapasztalati mutatók és piaci irányzatok alapján. Mindemellett – részben a piacon bekövetkező esetleges változásokra tekintettel – a közölt adatok helyességéért felelősséget nem vállal és fenntartja a jogát, hogy a pályázati eljárás bármely szakaszában egyoldalúan eltérjen a kiírásban szereplő adatoktól.

Ajánlattevő saját felelősségére, kockázatára és költségére adja be az ajánlatát, egyúttal tudomásul veszi, hogy jelen Felhívással kapcsolatosan Ajánlatkérő felé semmilyen követeléssel nem élhet a Felhívás visszavonása vagy annak eredménytelenné nyilvánítása esetén sem. Az Ajánlattevő kijelenti és elfogadja továbbá, hogy az általa benyújtandó, személyszállítási keretszerződés megkötésére vonatkozó ajánlat (továbbiakban: **Ajánlat**) benyújtásának a ténye a Felhívás tartalmának és feltételeinek teljes körű elfogadását jelenti. Ajánlattevő már a Felhívás átvételével tudomásul veszi, hogy a Felhívás bármely rendelkezésének megsértése esetén Ajánlatkérő az Ajánlattevő Ajánlatát érvénytelennek nyilváníthatja.

Ajánlattevő az Ajánlat benyújtásával tudomásul veszi és elfogadja, hogy az Ajánlatkérő a Felhívás átvételével kifejezetten kizárja a felelősségét minden olyan kár megtérítéséért, ami az Ajánlattevőt esetlegesen a Felhívás tartalmának, illetve feltételeinek alkalmazása miatt érheti (a Felhívás tartalmának egyoldalú megváltoztatása, a pályázat eredménytelenné nyilvánítása stb.).

## Titoktartás

Ajánlattevő a Felhívás átvételével tudomásul veszi, hogy az Ajánlatkérő gazdasági tevékenységéhez kapcsolódó minden olyan tény, információ, megoldás vagy adat, amely a pályázati eljárás során – a Felhívás révén vagy azon kívül – az Ajánlattevő tudomására jut, üzleti titoknak minősül. Valamennyi üzleti titoknak minősülő tényt, információt, megoldást vagy adatot az Ajánlattevő kizárólag az Ajánlat elkészítéséhez használhatja fel, és azt az Ajánlatkérő előzetes írásos jóváhagyása nélkül nem használhatja fel más célra, nem adhatja át harmadik személynek, illetve nem hozhatja nyilvánosságra. Az Ajánlatkérő és az Ajánlattevő között – a titoktartási kötelezettség szempontjából – a jogviszony a Felhívás Ajánlattevő általi kézhezvételével létrejön.

Ajánlattevő a Felhívás kézhezvételével tudomásul veszi, hogy az Ajánlat tartalmát Ajánlatkérő saját gazdasági tevékenységéhez, más számára nem azonosítható módon, szabadon felhasználhatja.

Ajánlattevő a pályázat eredményének kihirdetéséig köteles titokban tartani a pályázaton való részvételének vagy annak visszavonásának tényét, valamint Ajánlatának tartalmát.

## Az Ajánlat kötelező tartalma, feltételei

Ajánlattevő az alábbi tartalmi elemek és feltételek figyelembevétele és a jelen Felhívás 1. számú minimum követelményeinek szigorú betartása mellett. az alábbiakra figyelemmel teheti meg Ajánlatát.

* 1. az ajánlatkérés tárgyát képező weboldal fejlesztési munkák elvégzéséhez szükséges valamennyi design tervet az Ajánlatkérő bocsátja az nyertes Ajánlattevő rendelkezésére;
  2. az Ajánlatkérő a főoldal design tervét legkésőbb a szerződéskötés időpontjáig a nyertes Ajánlattevő részére átadja, az egyes aloldalak terveit a Vállalkozási Szerződésben meghatározott időpontokban bocsátja a nyertes ajánlattevő rendelkezésére;
  3. a jelen Felhívásban és a vállalkozási szerződésben rögzített munka teljesítési határideje **legkésőbb a szerződéskötéstől számított 180. nap.**
  4. a c. pontban írt határidő be nem tartása esetén az Ajánlattevőt, mint Vállalkozót a Vállalkozási Szerződésben rögzített Vállalkozói Díj 0,5%-ának megfelelő összegű késedelmi kötbér terheli a késedelem minden egyes napjára. A késedelmi kötbér maximuma a Vállalkozói Díj 20%-a legfeljebb.
  5. Amennyiben a Vállalkozó teljesítése hibás, vagy hiányos úgy a Vállalkozói Díj 20%-ának megfelelő összegű hibás teljesítési kötbért fizet Ajánlatkérőnek, mint Megrendelőnek.
  6. Amennyiben a Vállalkozási Szerződés teljesítése a Vállalkozó érdekkörében felmerülő okból részben vagy egészben meghiúsul, úgy a Vállalkozói Díj 30%-ának megfelelő összegű meghiúsulási kötbért fizet Ajánlatkérőnek, mint Megrendelőnek. A Vállalkozó teljesítése akkor tekinthető meghiúsultnak, ha a késedelmi kötbér maximumot kimerítette vagy a teljesítés átadás-átvétele második alkalommal sem sikeres.
  7. A Vállalkozási Szerződés alapján fizetendő kötbérek együttes összege összesen maximum a Vállalkozói Díj 30%-ának megfelelő összeg. A késedelmi kötbér követelése a Vállalkozót a teljesítés alól nem mentesíti. A hibás teljesítési kötbér megfizetése a hiba kijavítása alól a Vállalkozót nem mentesíti. A Meghiúsulási kötbér összegébe a Vállalkozó által már megfizetett késedelmi illetőleg hibás teljesítési kötbér összege beleszámít.
  8. Ajánlattevő kijelenti, hogy az itt rögzített kötbér kikötéseket nem tekinti túlzónak, a Ptk. 6:188§-ban foglalt jogáról kifejezetten lemond.
  9. Az Ajánlatkérő, mint Megrendelő, a kötbéren felül bekövetkezett teljes kárát követelheti a Vállalkozótól.
  10. Súlyozási szempontok: 70%-ban a megajánlott Vállalkozói Díj, 20%-ban a referencia igazolás, arra, hogy az Ajánlattevő az elmúlt 5 évben már készített nagymúltú sportklubnak vagy országos sportszövetségnek honlapot (minimum 3, maximum 4) 10%-ban a fejlesztést követően vállalt support órák száma (amelyek ellenértéke a Vállalkozói Díj részét képezi, minimum 20 óra, maximum 100 óra);
  11. nyilatkozat arról, hogy ajánlattevő az Ajánlati kötöttségét a pályázat benyújtására nyitva álló határidőtől számított legalább 60 napig fenntartja;
  12. a weboldal élesítését követő időszakra vonatkozóan a Vállalkozó vállalásának az időtartamát a rendelkezésére állásra ás hibajavításra („bug fixing időszak);

Az Ajánlattevő Ajánlatában olyan ajánlatot kell tennie, amely az jelen Felhívásban és az 1. számú mellékletben rögzített feltételeknek és értékelési szempontoknak legalább megfelel. Az Ajánlattevő által a minimum követelményeknek, az értékelési szempontokban meghatározottaknak az ajánlattételkor és a kötendő vállalkozási szerződésben rögzített szerződéses időtartam teljes hatálya alatt meg kell felelnie. Az Ajánlatnak tartalmaznia kell a jelen Felhívásban rögzített weboldal, adatbázis, webshop fejlesztés és megújítás egyösszegű vállalkozói díját és a c. és d. pontban foglaltak figyelembevételével a teljesítés kötbérterhes határidejét, jótállási és hibajavítási feltételeket, továbbá a minimum követelményeken, feltételeken túlmenően esetlegesen vállalt extra szolgáltatásokat. Az Ajánlattevőnek hitelt érdemlően igazolnia kell továbbá azt is, hogy a jelen pályázati kiírásban foglalt feltételeknek maradéktalanul megfelel. Az Ajánlattevőnek nyilatkoznia szükséges arról, hogy a megajánlott vállalkozói díj tartalmazza az Ajánlattevőnél, mint vállalkozónál felmerült valamennyi felmerülő közvetlen és járulékos költséget, díjat, de nem tartalmazza az általános forgalmi adót.

Ajánlattevőnek Ajánlatában hitelt érdemlően be kell mutatnia, hogy informatikai szakértelemmel és weboldal, webshop fejlesztésre vonatkozó tapasztalattal rendelkezik, akként, hogy (i) rendelkezik legalább két lezárt gazdasági évvel, (ii) az elmúlt öt évből legalább 3 (három) weboldal fejlesztési referenciát fel tud mutatni, (iii) a pályázat benyújtása idején legalább 3 (három) fő szenior webfejlesztőt alkalmaz és vállalja ennek a vállalkozási szerződés hatálya alatt történő fenntartását. Az Ajánlattevő köteles a teljesítésbe bevonni a jelen feltételeknek megfelelő szakembereket.

Ajánlatkérő fenntartja magának a jogot, hogy a Felhívás tartalmával ellentétes, Ajánlatkérő számára a Felhívásban foglalt feltételeknél kedvezőtlenebb tartalmú Ajánlatot érvénytelennek nyilvánítsa. Az Ajánlat kiterjedhet a Felhívásban nem szabályozott kérdésekre is, így különösen a Felhívás jelen pontjában nem szabályozott kérdésekre is, ez azonban nem érinti Ajánlatkérőnek a pályázat kiértékelésével kapcsolatos jogait.

Az Ajánlat kötelező tartalmát képezik különösen:

1. A jelen Felhívás mellékletét és elválaszthatatlan részét képező Vállalkozási szerződés tervezet (továbbiakban: **Vállalkozási Szerződés tervezet**) teljes szövege.
2. A Vállalkozási Szerződés I.-IV. mellékletei *(Megrendelői fejlesztési igény részletes leírása, a Vállalkozási Díj összetétele és az Ajánlatkérő, mint Megrendelő részéről történő megfizetésének a szabályai, Vállalkozó által készített fejlesztési terv; Teljesítésigazolás minta)*. A mellékletek hiánytalanul történő benyújtása a pályázat érvényességének feltételek.
3. Az Ajánlat kötelező tartalmát képezi az Ajánlattevő által benyújtott hitelt érdemlő igazolások arról, hogy az ajánlattevő (i) rendelkezik legalább két lezárt gazdasági évvel, (ii) az elmúlt öt évből legalább 3 (három) weboldal fejlesztési referenciát fel tud mutatni, nagymúltú sportegyesületek vagy országos sportszövetségek számára teljesített fejlesztésektől, (iii) a pályázat benyújtása idején legalább 3 (három) fő szenior webfejlesztőt alkalmaz és vállalja ennek a vállalkozási szerződés hatálya alatt történő fenntartását.
4. Az Ajánlattevő nyilatkozatát arról, hogy a megajánlott vállalkozói díj tartalmazza az Ajánlattevőnél, mint vállalkozónál felmerült valamennyi felmerülő közvetlen és járulékos költséget, díjat, de nem tartalmazza az általános forgalmi adót

### A, Felhívás tárgya

Az Ajánlattevő az Ajánlatban a jelen pályázati felhívásban és az 1. számú mellékletét képező, legalább a minimum követelményeknek megfelelő teljesítésére ad ajánlatot Ajánlatkérő részére.

### B, Teljesítés minősége

Ajánlattevő a jelen Felhívásban Értékelési szempontok szerinti teljesítése és eredménytermék létrehozására ad ajánlatot Ajánlat kérő részére akként, hogy a szerződés teljes időtartama alatt ezen értékeknek és összegeknek a nyertes Ajánlattevő folyamatosan megfelel.

### C, A Vállalkozó díja

A Vállalkozási Díjára vonatkozóan az alábbiak szerint kérünk ajánlatot. A Vállalkozói Díj fix összegű, átalányár. A Vállalkozói Díj tartalmazza az Ajánlattevő oldalán felmerülő összes költséget és díjat a Felhívásban foglaltak és a Vállalkozási Szerződés teljesítésével kapcsolatban, de nem tartalmazza az általános forgalmi adót.

* Vállalkozói Díj: ………… Ft + Áfa
* Teljesítési határidő: a Vállalkozási Szerződés megkötésétől számított ….. nap (legfeljebb 180 nap lehet);
* A Vállalkozói Díjban foglalt bug fixing időszak tartama az élesítést követően ….. nap;

### D, Felelősségvállalás

Az Ajánlattevő felelősséget vállal azért, hogy a tevékenységének folytatásához megfelelő tapasztalattal, referenciáknak és (amennyiben releváns) hatósági engedélyekkel rendelkezik.

Az Ajánlattevő felelősséget vállal azért, hogy a pályázat benyújtásakor rendelkezik a szükséges szakértelemmel, azaz legalább 3 (három) fő szenior webfejlesztőt alkalmaz és ezt a Vállalkozási Szerződés hatálya alatt is fenntartja.

A Vállalkozó felelősséget vállal azért, hogy a jelen Felhívásban foglalt feltételeknek megfelel és annak megfelelő referenciákkal rendelkezik.

### E, Egyéb feltételek

Fentieken túl Ajánlattevőnek nyilatkoznia kell arról, hogy ajánlattevő az Ajánlati kötöttségét a pályázat benyújtására nyitva álló határidőtől számított legalább 60 napig fenntartja.

## Az Ajánlattevő együttműködési kötelezettsége

Ajánlattevőt, mint Vállalkozó a Vállalkozási Szerződés teljes hatálya alatt fokozott együttműködési kötelezettség terheli Ajánlatkérővel, mint Megrendelővel szemben. Ennek keretében – többek között – a jelen pályázat tárgyával kapcsolatosan felmerülő mindennemű problémára, igényre rugalmas és korszerű megoldásokat kell alkalmaznia az Ajánlattevőnek.

## Kommunikáció

Ajánlatkérő és az Ajánlattevő között a pályázati eljárás bármely szakaszában történő kommunikációra a következő megkötések vonatkoznak:

1. A személyesen átadott, vagy postai úton megküldött írásbeli közlés elfogadott és semmiféle további megerősítés nem szükséges.
2. E-mail: minden esetben szükséges a másik fél megerősítése az eredeti e-mail megérkezésekor. (A megerősítésre vonatkozó megerősítést nem szükséges elküldeni.) Amennyiben a megerősítés megérkezik a másik félhez, akkor ez a kommunikációs forma azonos személyesen átadott vagy postai úton keresztül történő kommunikációval.
3. Telefon: minden telefonon keresztül történő közlés joghatás kiváltására nem alkalmas információnak tekinthető és a későbbiekben arra nem lehet visszautalni vagy hivatkozni.
4. Személyes beszélgetés: minden személyes beszélgetés során elhangzott közlés kizárólag joghatás kiváltására nem alkalmas közlésnek tekintendő és a későbbiekben arra nem lehet visszautalni vagy hivatkozni.

A Felhívással kapcsolatos további információ kizárólag írásban, legkésőbb 2025 május 26. napjáig kérhető VSC illetékes kapcsolattartójától, Jenkei Dániel (mobil 06 70 938 6576; e-mail: d.jenkei@vasassc.hu)

Az információkérésekre Ajánlatkérő egyszer és írásban válaszol, a válaszait valamennyi Ajánlattevő részére megküldi legkésőbb 2025. május 31. napjáig.

## Ajánlati kötöttség, az Ajánlat beadása

Ajánlattevő Ajánlatának érvényességi feltétele – többek között – az Ajánlattevő ajánlati kötöttségének legalább a pályázat lezáró eredményhirdetés napjától számított 60 (hatvan) napig való fenntartása.

Ajánlattevő tudomásul veszi, hogy Ajánlatkérőt semmilyen körülmények között, még a nyertes Ajánlattevő kiválasztása esetén sem terheli szerződéskötési kötelezettség.

A Felhívás mellékletei Ajánlattevő által szabályosan és a valóságnak megfelelően kitöltve az Ajánlat elválaszthatatlan részét képezik. Az Ajánlatokat kinyomtatva, zárt borítékban (csomagban), magyar nyelven, a szükséges igazolásokkal együtt kell eljuttatni az Ajánlatkérő székhelyére, címezve. Az Ajánlatot tartalmazó zárt borítékra (csomagra) rá kell írni, hogy „Pályázat Személyszállítási Szerződés megkötésére**”.**

Az Ajánlatokat egy (1) nyomtatott példányban kell beadni Ajánlatkérő székhelyére.

**Az Ajánlat benyújtási határideje: 2025. 06. 02. napja**

**Az Ajánlatkérő székhelye: Vasas Sport Club 1139 Budapest, Fáy u. 58.**

## Az Ajánlatok elbírálásának és a kiválasztás folyamata

Az Ajánlatok benyújtására nyitva álló határidő letelte után az Ajánlatkérő a kiírásban szereplő követelmények alapján értékeli, majd rangsorolja a beérkezett Ajánlatokat.

A pályázatok értékelése a jelen Felhívásban közölt szempontrendszer és súlyozás szerint történik.

Az Ajánlatok közül Ajánlatkérő az elvárásainak összességében leginkább megfelelő tartalmú Ajánlat benyújtóját hirdeti meg nyertesnek.

A beérkezett Ajánlatok kiértékelésének tervezett határideje: **2025. 06.09.**

Ajánlatkérő fenntartja magának a jogot, hogy a beérkezett Ajánlatokkal összefüggésben versenytárgyalást tartson az általa kiválasztott Ajánlattevőkkel, azonban előre bocsátja, hogy jelen Felhívás kiküldésekor versenytárgyalás tartását előre láthatóan nem tervezi.

Eredményhirdetés tervezett időpontja: **2025. 06.10.**

## Szerződéskötés

A nyertes Ajánlattevő kiválasztása még nem hozza létre a **Vállalkozási Szerződést** a felek között a tárgyi weboldal fejlesztésére. Ajánlatkérő fenntartja a jogát arra, hogy **Vállalkozási Szerződés** tartalmának véglegesítése érdekében a nyertes Ajánlattevővel további tárgyalásokat kezdeményezzen. A nyertes Ajánlattevővel történő szerződéskötés tervezett időpontjának utolsó napja: **2025. 06.13.**

Abban a nem várt esetben, amennyiben a nyertes Ajánlattevő a fenti határidőn belül bármely okból nem köti meg a **Vállalkozási Szerződést** Ajánlatkérővel, úgy Ajánlatkérő jogosulttá válik az összességében második, majd az azt követő leginkább megfelelő tartalmú Ajánlat Ajánlattevőjével megkötni a Személyszállítási keretszerződést vagy új pályázatot kiírni.

**Budapest, 2025. május 19.** Vasas Sport Club